Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 23.08.2023

**Αρ. Πρωτ.:**

ΠΡΟΣ: κα Χ. Αλεξοπούλου, Υφυπουργό Υποδομών και Μεταφορών

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η διασφάλιση της ασφαλούς μετακίνησης των ατόμων με κινητική αναπηρία και μειωμένη κινητικότητα**»**

**Κυρία Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) η οποία όπως γνωρίζετε αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, με το παρόν και με αφορμή το θανατηφόρο αυτοκινητιστικό ατύχημα του συναδέλφου μας με κινητική αναπηρία που σημειώθηκε στην παραλιακή στις 20 Αυγούστου, θα θέλαμε να θέσουμε υπόψη σας τα εξής:

Το δικαίωμα στην ασφαλή κίνηση πρέπει να διασφαλίζεται σε όλους τους ανθρώπους που κατοικούν και επισκέπτονται αυτή τη χώρα με ίσους όρους.

Το κράτος, η περιφέρεια, οι δήμοι, οφείλουν να λαμβάνουν όλα τα νομοθετικά μέτρα που απαιτούνται για να διασφαλίζουν την άσκηση αυτού του δικαιώματος, χωρίς εξαιρέσεις, χωρίς εκπτώσεις.

Ως εκ τούτου, θεωρούμε πως η κυβέρνηση οφείλει άμεσα να επανεξετάσει, σε στενή συνεργασία με την Ε.Σ.Α.μεΑ, αφενός τη νομοθεσία και τους κανονισμούς για τη χορήγηση άδειας οδήγησης με βάση τα διεθνή πρότυπα, την ιατρική επιστήμη και χωρίς οποιονδήποτε ηλικιακό ρατσισμό και αφετέρου το θεσμικό πλαίσιο των κοινόχρηστων αστικών και περιαστικών υποδομών και να προβεί στην κατασκευή συγκεκριμένων υποδομών, δηλαδή πεζοδρόμια, ειδικές λωρίδες στο οδόστρωμα με συγκεκριμένη σήμανση, κ.α. ώστε τα άτομα με κινητική αναπηρία και μειωμένη κινητικότητα γενικότερα να μπορούν να κινούνται με ασφάλεια και αυτονομία σε αστικές, περιαστικές και αγροτικές περιοχές σύμφωνα με τις επιταγές του άρθρου 9 της Σύμβασης των Ηνωμένων Εθνών για τα δικαιώματα των ατόμων με αναπηρίες (ν.4074/2012).

Το εν λόγω θανατηφόρο αυτοκινητιστικό ατύχημα στην παραλιακή, πρέπει να αποτελέσει την κινητήρια δύναμη για να μην θρηνήσουμε και άλλα θύματα στο μέλλον.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Επικρατείας, κ . Στ. Παπασταύρο
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Γραφείο Υπουργού Υποδομών και Μεταφορών, κ. Χ. Σταϊκούρα
* Γραφείο Υφυπουργού Υποδομών και Μεταφορών, κ. Ν. Ταχιάο
* Γραφείο Γ.Γ. Υπουργείου Μεταφορών, κ. Ι. Ξιφαρά
* Εθνική Αρχή Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |